Danmarks hovedmuseum for billedkunst, Statens Museum for Kunst, kommer til Nordjylland. Museet er blevet enige med Thisted Kommune om at oprette en filial af Statens Museum for Kunst i det sydlige Thy. Det erfarer Limfjord Update igennem kilder i kommunalbestyrelsen i Thisted Kommune. - Der bliver tale om, at Thy dermed bliver tilført en turistattraktion af international klasse, og som vil tiltrække tusinder af gæster fra hele Skandinavien. Der er nu grønt lys fra Statens Museum for Kunst til at gå videre med afdækningen af projektet. For at projektet kan lykkes, skal der fondsmidler ind i projektet, skriver limfjordupdate.dk . Statens Museum for Kunst ønsker at etablere en filial af museet langt fra København. Filialen vil blive placeret i magasinbygningen på Doverodde Købmandsgaard i Thy. Nogle af udstillingerne på det nye museum i Thy vil være unikke, mens andre også bliver vist i København. - I første omgang ønskes der, at man starter filialen op i en tidsbegrænset periode på fem år med intentionen om at gøre aftalen permanent, hvis aftaleparterne er enige om dette ved udgangen af aftaleperioden, skriver Limfjord Update. Planerne om at gå i gang med projektet ventes vedtaget på kommunalbestyrelsesmødet den 30. maj.

Referat:
Thisted Kommune er blevet enige med Statens Museum for Kunst om at oprette en filial af museet i det sydlige Thy.